અત્યારે સંસદ, વિધાનસભા, પેટા કે અન્ય કોઈ પ્રકારની ચુંટણી સામે નથી એટલે પેટ્રોલના ભાવ બેરોકટોક વધી રહ્યા છે. આવું ઘણાં માને છે. પણ પેટ્રોલનાં આ ભાવવધારાનું અમે દિલથી સ્વાગત કરીએ છીએ. ના. અમે યુપીએ સરકારમાં ભાગીદાર નથી. અમે અબજપતિ પણ નથી. અમે પેટ્રોલિયમ કંપનીનાં શેરધારક પણ નથી. અમે પેટ્રોલપંપ માલિક પણ નથી. અરે, અમે પેટ્રોલપંપ વાળાની છોકરીને પરણ્યા છીએ, એવું પણ નથી. બોસ, અમારું ચસકી પણ નથી ગયું. સાચે જ. એમ છતાં, જેમ પેલી ડીટરજન્ટની જાહેરાતમાં ‘દાગ અચ્છે હૈ’ આવે છે ને, એમ જ અમે કહીએ છીએ કે પેટ્રોલનો ભાવવધારો સારો છે. પ્રણવ અને મનમોહન માતાજીના આશિર્વાદથી જે કરે છે, તે સારા માટે જ કરે છે!